 

**בבית הדין הצבאי המחוזי**

**במחוז שיפוטי מטכ"ל**

**בפני השופטת: סא"ל מיכל אמברם שחר**

**בעניין: התובע הצבאי (ע"י ב"כ, קמ"ש תהל ברון)**

**נגד**

נאשמת: ח/ XXX רב"ט ש' נ' (ע"י ב"כ, סרן יעל לוי)

**הכרעת-דין**

החיילת מורשעת, על פי הודאתה, בעבירה של התנהגות מבישה, לפי סעיף 129 לחוק השיפוט הצבאי, התשט"ו-1955, בכך שנעדרה מיחידתה XXX מיום 12.02.2023 ועד יום 10.07.2023 למשך 149 ימים, בהתאם לכתב האישום המתוקן ולפרטים הנוספים.

1. **ניתנה היום, ז' בטבת התשפ"ד, 19.12.2023, והודעה בפומבי ובמעמד הצדדים.**

­­­­­\_\_\_\_\_\_\_\_\_\_\_\_

**שופטת**

**גזר-דין**

החיילת הורשעה על פי הודאתה בעבירה של התנהגות מבישה, בגין כך שנעדרה מיחידתה במשך

149 ימים עד להתייצבותה. פרט להיעדרות הניצבת ביסוד הליך זה, כעולה מהתדפיס האישי (ת/1), צברה לחובתה שלוש היעדרויות נוספות שעליהן נשפטה בדין משמעתי. ברקע היעדרות החיילת עמד מצב נפשי מורכב, בשים לב לחוויות השירות הצבאי ולמצבה המשפחתי יוצא הדופן.

מכלול טעמים אלה בצירוף המוטיבציה הגדולה שהביעה החיילת לשוב ולשרת בצה"ל, נאותו גורמי גחל"ת להמליץ על שילובה בבית הדין המשלב במסלול המקיף. יש לציין לחיוב את התביעה הצבאית שלא סגרה בפני החיילת את השער להיכנס להליך השילוב. מכאן החלה החיילת את הליך השילוב בשלהי חודש יולי 2023. בראשית חודש אוגוסט שונה שיבוצה XXX לתפקיד XXX. החיילת נקלטה ביחידה באופן מהיר ומופתי. היא הפגינה מחויבות גבוהה לתפקיד, לתנאי השירות ולמקצוע. הישגיה בשירות הצבאי ראויים לכל ציון. החיילת השלימה שירות צבאי סדיר בראשית חודש נובמבר 2023, ומיד המשיכה בשירות מילואים, לנוכח המצב הביטחוני השורר.

לאורך הליך השילוב זכתה החיילת לליווי הדוק של רכזת השילוב אופיר כתב ושל עו"ס בית הדין המשלב, דניאל. היא זכתה למעטפת פיקודית של המפקד המלווה, תום שהתייצב איתה לכל ישיבות בית הדין ושל מערך הת"ש ביחידה.

**על החיילת נגזר עונש מאסר מותנה בן שלושים (30) ימים למשך שנתיים (2), לבל תעבור עבירה לפי סעיף 92 או 94 לחוק השיפוט הצבאי, התשט"ו - 1955**.

**מזכירות בית הדין תעביר את ההחלטה לאנשי הקשר במרכז אבחון וחוסן (גחל"ת), לאנשי הקשר במדור שילוב, לרמ"ד עריקים במקמש"ר ולמפקד החיילת – תום.**

**העתק יועבר גם לרס"ן אור, רמ"ד שיבוץ שניוני בזרוע היבשה, שהשכילה להתאים לחיילת את השיבוץ מחדש ההולם את מכלול מאפייניה וסייע בהגעתה בהצלחה לקו הסיום.**

**העתק יועבר גם לעו"ס בית הדין המשלב (**meshalev.tali@gmail.com**).**

**העתק יופנה למש"קי בית הדין המשלב של מחוז השיפוט, אשר מתבקשים לעדכן כי החיילת השלימה בהצלחה את הליך השילוב.**

**המזכירות תסמן את התיק במערכת חוק וצדק בסימון "הושלם הליך שילוב".**

* **זכות ערעור כחוק.**
* **ניתן היום, ז' בטבת התשפ"ד, 19.12.2023, והודע בפומבי ובמעמד הצדדים.**

**\_\_\_\_\_\_\_\_\_\_\_**

**שופטת**

**נערך על ידי נ.פ**

**בתאריך: 1.1.24**

**חתימת המגיה: שיר בן-ארמון**